Title: MINISTERSTVO VNÚTRA SLOVENSKEJ REPUBLIKY
Author: zuzana kubova
Last saved by: Miriam Vávrovičová
Company: Unknown Organization

Návrh na skrátené legislatívne konanie 
o návrhu zákona o výkone štátnej správy poverenými obcami 

	Realizácia koncepcie modernizácie a decentralizácie štátnej správy bola spojená s politickými rozhodnutiami o presune kompetencií, ktoré doteraz vykonávali orgány miestnej štátnej správy na orgány územnej samosprávy, teda obce a samosprávne kraje. Ťažiskovým v tomto smere je zákon č. 416/2001 Z. z. o prechode niektorých pôsobností z orgánov štátnej správy na obce a vyššie územné celky, ktorý prenáša na orgány územnej samosprávy pôsobnosti na 20 úsekoch štátnej správy.
	Časť tohto zákona nadobudla účinnosť 1. januára 2002, 1. apríla 2002 a časť nadobudne účinnosť 1. júlom 2002. Rozhodujúci rozsah kompetencií podľa citovaného zákona je však spojený s dátumom 1. január 2003, pričom presun kompetencií bol vykonaný na všetky obce a mestá Slovenskej republiky. 
	Tento proces je úzko spojený s organizačnými opatreniami územnej samosprávy, ktorými sa majú vytvoriť spoločné obecné úrady na dobrovoľnom princípe, čím by boli vytvorené predpoklady na možnosť sústrediť odborný zamestnanecký aparát do týchto úradov, a tak zabezpečiť bezporuchový výkon prenášaných kompetencií. 
	Združenie miest a obcí Slovenska vyvíjalo a vyvíja v súčasnosti aktivity smerujúce k vytváraniu spomínaných spoločných obecných úradov. Tento proces však nie je jednoduchý a vyžaduje určité časové rozpätie. O tom svedčí aj skutočnosť, že ešte nie sú exaktné poznatky o tom, že takéto úrady sa spontánne vytvárajú a že realizácia základných princípov reformy tak bude splnená bezproblémovo. 
	Uvedená skutočnosť, ako aj to, že štátna správa bola prenesená na všetky obce a mestá bez rozdielu na ich veľkosť a organizačné a personálne možnosti na výkon prenesených kompetencií, vedú k pochybnostiam o tom, či pri súčasnom tempe vytvárania spoločných obecných úradov budú orgány samosprávy môcť tieto kompetencie vykonávať bez toho, aby sa negatívne zasiahlo do potrieb fyzických a právnických osôb. 
	Keďže ide o kompetencie v oblasti štátnej správy, ktorých vykonávanie naďalej riadi a kontroluje vláda Slovenskej republiky, je nepochybné, že je vecou štátu vykonať také zákonné opatrenia, ktoré by tieto pochybnosti odstránili. Vláda Slovenskej republiky preto navrhuje prijať zákon o výkone štátnej správy poverenými obcami, ktorým sa organizačne usporiadajú obce na výkon prenesenej štátnej správy bez toho, že by sa zasiahlo do ich integrity v oblasti územnej samosprávy. 
	Z uvedených dôvodov vláda Slovenskej republiky schvaľuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu zákona o výkone štátnej správy poverenými obcami z dôvodu, že môže dôjsť k ohrozeniu základných ľudských práv a slobôd. K takémuto ohrozeniu môže dôjsť najmä tým, že obce nebudú mať dostatočne odborne spôsobilý aparát, ktorý nie je možné zabezpečiť prerozdelením odborne spôsobilých zamestnancov okresných úradov a krajských úradov na všetky obce Slovenskej republiky.

Vláda Slovenskej  republiky 
___________________________________________________________________________

Materiál na rokovanie		        			        			   Číslo: 916/2002
Národnej rady Slovenskej republiky 

1364

Návrh vlády

na skrátené legislatívne konanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318)

Materiál obsahuje:
1.	Návrh uznesenia Národnej rady Slovenskej republiky 
2.	Návrh vlády na skrátené legislatívne konanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318)

			
Materiál predkladá:
Mikuláš Dzurinda
predseda vlády
Slovenskej republiky 

Bratislava 6. februára 2002

národná rada Slovenskej republiky

II. volebné obdobie

Návrh

Uznesenie
Národnej rady Slovenskej republiky

k návrhu vlády na skrátené legislatívne konanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318)

Národná rada Slovenskej republiky 

podľa § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky 

na návrh vlády Slovenskej republiky

súhlasí s tým, že

návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318) Národná rada Slovenskej republiky prerokuje v skrátenom konaní na svojej ........... schôdzi.

Návrh vlády na skrátené legislatívne konanie 

o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318)

	Predseda Národnej rady Slovenskej republiky Jozef Migaš požiadal vládu Slovenskej republiky listom z 11. januára 2002 podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318).

	Cieľom návrhu skupiny poslancov je upraviť ustanovenia zákona týkajúce sa nezlučiteľnosti funkcie poslancov obecných zastupiteľstiev a starostov obcí s inými funkciami z dôvodu stretu záujmov, pretože ostatná úprava zákona vykonaná zákonom č. 453/2001 Z. z. sa stretla s nespokojnosťou predstaviteľov miestnej samosprávy, a to najmä v súvislosti s tým, že umožňuje rôznu aplikáciu v praxi, teda nejednotnosť v konaní obcí, čo neprospieva právnej istote z hľadiska straty mandátu poslanca a starostu obce a ohrozuje činnosť samosprávy obcí pri správe ich majetku a majetku, ktorý vložili do obchodných spoločností a iných právnických osôb.

	Vláda Slovenskej republiky so spresnením  § 11 a 13 zákona Slovenskej národnej rady č. 369/1990 Zb. v znení predloženom skupinou poslancov súhlasila a odporúča Národnej rade Slovenskej republiky návrh schváliť. 

	Keďže spomínaná ostatná novela zákona nadobudla účinnosť 1. januárom 2002, prístup obcí k jej aplikácii je rôzny a orgány štátnej správy sú neustále žiadané o zjednotenie výkladu jej aplikácie, vláda Slovenskej republiky dospela k názoru, že o poslaneckom návrhu, s ktorým vyslovila súhlas, je potrebné rozhodnúť čo najskôr.

	Návrh zákona (tlač č. 1318) prerokoval dňa 30. januára 2002 Výbor pre verejnú správu, ktorý svojím uznesením č. 420 z 30. januára 2002 v bode B. požiadal ministra vnútra, aby vláde predložil návrh na skrátené konanie o tomto návrhu.

	Z uvedených dôvodov vláda schvaľuje v záujme právnej istoty obcí pri správe ich majetku a nakladaní s ním, ako aj z dôvodu ochrany základných práv starostov obcí a poslancov zastupiteľstiev návrh na skrátené legislatívne konanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač č. 1318).